สหรัฐจี้‘สตีฟ จ็อบส์’เคลียร์ด่วนฝังระบบติดตามในไอโฟนไอแพด
จี้แอปเปิล ชี้แจงด่วน ติดตั้งระบบแทร็กกิงไว้ในตัวเครื่องไอโฟนไอแพด หวังผลทางการค้าในตลาดผู้ให้บริการระบบแทร็กกิงต่อ อีกทั้งยังละเมิดสิทธิส่วนบุคคล
10 ส.ค. 2554

จี้แอปเปิล ชี้แจงด่วน ติดตั้งระบบแทร็กกิงไว้ในตัวเครื่องไอโฟนไอแพด หวังผลทางการค้าในตลาดผู้ให้บริการระบบแทร็กกิงต่อ อีกทั้งยังละเมิดสิทธิส่วนบุคคล
สว.สหรัฐจี้ บริษัท แอปเปิล ชี้แจงด่วนหลังจากที่มีการร้องเรียนว่า ไอโฟนและไอแพด ผลิตภัณฑ์ชื่อดังของแอปเปิลนั้นกำลังละเมิดสิทธิส่วนบุคคลของผู้ใช้เนื่องจากติดตั้งอุปกรณ์ติดตามเครื่องเอาไว้ และจะส่งข้อมูลเหล่านี้ไปเก็บไว้ในไฟล์ลับ 
วุฒิสมาชิก อัล แฟรงเกน ของพรรคเดโมแครต จากรัฐมินนิโซตา ได้ส่งจดหมายถึง สตีฟ จ็อบส์ ซีอีโอ ของแอปเปิลตั้งแต่เมื่อวันพุธที่ผ่านมาให้ชี้แจงต่อเรื่องดังกล่าว ซึ่งต่อมา สส.เอ็ดเวิร์ด มาร์คกี ของเดโมแครตจากรัฐแมสซาชูเซตส์ ก็ส่งจดหมายย้ำไปถึงสตีฟ จ็อบส์อีกครั้งเช่นกัน
การกดดันให้แอปเปิลชี้แจงนั้นมีขึ้นหลังจากที่นักวิจัยด้านความมั่นคงของอังกฤษ อลาสแดร์ อัลลัน และ พีธ วาร์เดน ได้เปิดเผยว่า แอปเปิล ได้ติดตั้งเทคโนโลยีติดตามเอาไว้ในระบบปฏิบัติการ ไอโอเอส4 ซึ่งติดตั้งอยู่ในไอโฟนและไอแพดรุ่นล่าสุด 
นอกจากนั้น ทางด้านหนังสือพิมพ์ เดอะ วอลสตรีต เจอร์นัล ในสหรัฐได้รายงานว่า ในระบบปฏิบัติการคู่แข่งของแอปเปิลอย่างแอนดรอยด์ ของกูเกิลนั้นก็มีระบบคล้ายกัน และจะส่งข้อมูลกลับไปยังกูเกิล
วอลสตรีต เจอร์นัล รายงานว่า ทั้งกูเกิลและแอปเปิล ได้เก็บข้อมูลเหล่านั้นไว้เพื่อไว้ใช้เจาะตลาดผู้ให้บริการระบบแทร็กกิงข้อมูล ซึ่งมีมูลค่ามหาศาลถึง 2,900 ล้านเหรียญสหรัฐเลยทีเดียวในปัจจุบัน
ในแถลงการณ์ สส.มาร์กีย์ กล่าวว่า การรวบรวมและเก็บข้อมูล ตลอดจนนำไปใช้เพื่อผลประโยชน์ทางการค้าโดยไม่ได้รับอนุญาตจากผู้ใช้นั้นถือเป็นเรื่องที่รับไม่ได้ และละเมิดกฎหมายอย่างร้ายแรง
ในจดหมายถึงแอปเปิล มาร์กีย์ ได้ขอให้แอปเปิลชี้แจงภายใน 15 วัน ว่า หากเป็นเรื่องจริง ทางแอปเปิลได้ใช้เทคโนโลยีใดในการเก็บข้อมูลของผู้ใช้เหล่านั้น
ทั้งนี้ ตามข้อมูลในรายงานระบุว่า ระบบปฏิบัติการไอโอเอส4 ของแอปเปิลนั้น จะบันทึกข้อมูลที่ตั้งของผู้ใช้ทั้งข้อมูลละติจูด และลองจิจูดและช่วงเวลา ซึ่งตามปกตินั้นบริษัทโทรศัพท์มือถือก็จะสามารถเข้าถึงข้อมูลเหล่านี้ได้อยู่แล้วจากการติดตามสัญญาณ แต่ไม่เคยปรากฏว่ามีบริษัทไหนถึงกับติดตั้งระบบเอาไว้ในตัวเครื่องดังเช่นในผลิตภัณฑ์ของแอปเปิล
นอกจากนั้น วอลสตรีต เจอร์นัล ยังรายงานอ้างข้อมูลวิจัยจาก บริษัท การ์ทเนอร์ อิงค์ ว่า ตลาดการให้บริการเกี่ยวกับข้อมูลที่ตั้งและการแทร็กกิงนั้นกำลังเติบโตอย่างรวดเร็วมากโดยคาดว่ามูลค่าจะทะลุ 5.83 หมื่นล้านเหรียญสหรัฐภายในปี 2014 นี้